Inaugurácia Michala Kováča

Inaugurácia prezidenta Michala Kováča sa uskutočnila 2. marca 1993 so začiatkom o 11.00 hod. v Bratislave v budove Slovenskej filharmónie nazývanej Reduta. Išlo o prvú prezidentskú inauguráciu v histórii samostatného slobodného Slovenska.

 Pozadie 

Inaugurácii predchádzala voľba prezidenta, ktorá, narozdiel od všetkých nasledujúcich, prebehla v Národnej rade Slovenskej republiky a nie vo volebných miestnostiach. Medzi kandidátmi HZDS prebehli tzv. primárky a potenciálnymi kandidátmi hnutia na prezidenta republiky sa stali Roman Kováč a Michal Kováč. O konečnom poradí kandidátov rozhodlo širšie vedenie HZDS dňa 16. januára 1993, toto rozhodlo tak, že neskoršieho prezidenta postavilo na druhé miesto a usilovali sa o zvolenie Romana Kováča. Kandidát HZDS sa dostal do druhého kola prvej voľby, kde mal za súpera Milana Ftáčnika, ani jeden z nich však nezískal potrebných 90 hlasov. 

Keď tento neuspel v prvej voľbe v NR SR, museli do voľby druhej postaviť iného kandidáta. Iným kandidátom bol práve Michal Kováč, proti nemu nepostavili ďalšie strany žiadnych protikandidátov, a teda sa hlasovalo len o ňom. Na zvolenie potreboval získať dôveru aspoň 90 zástupcov ľudu, nakoniec hlasovanie dopadlo nasledovne: zo 148 prítomných hlasovalo za 106, proti bolo 19, zdržalo sa 20, jeden hlas bol neplatný a dvaja nehlasovali.

Michal Kováč bol za prezidenta Slovenskej republiky zvolený 15. februára 1993.

 Inaugurácia v Redute 
Ako miesto pre skladanie sľubov slovenských prezidentov bola vybraná neoslohová budova Slovenskej filharmónie, Reduta.

S úderom 11. hodiny vstúpili do slávnostnej siene za zvuku slávnostných fanfár zvolený prezident Michal Kováč v sprievode svojej manželky, predseda Ivan Gašparovič a predseda Vladimír Mečiar. Predseda parlamentu potom otvoril slávnostnú schôdzu Národnej rady, krátko sa prihovoril zhromaždeniu a potom vyzval zvoleného prezidenta, aby sa zložením sľubu ujal funkcie.

Prezident Michal Kováč napoludnie zložil v zmysle vtedajšieho znenia Ústavy Slovenskej republiky do rúk predsedu Národnej rady Slovenskej republiky Ivana Gašparoviča sľub. Sľub prezidenta republiky stanovuje Ústava Slovenskej republiky (čl. 104, ods. 1) a znie:Na znak toho, že sa prvý prezident ujal úradu zaznela Slovenská hymna a bolo vypálených 20 oslavných delostreleckých sálv. Po zložení sľubu prezident predniesol prejav.

 Po inaugurácii 
Popoludní sa už ako úradujúci prezident Michal Kováč zúčastnil na ďakovnej ekumenickej bohoslužbe Te Deum, ktorú v Katedrále svätého Martina odslúžil Ján Sokol, arcibiskup metropolita Trnavskej arcidiecézy, za účasti predstaviteľov iných cirkví a náboženských spoločností. Podvečer pozdravil nový prezident občanov z balkóna Bratislavského hradu.

 Hostia a gratulanti 
Na inaugurácii boli medzi inými prítomní aj prezidenti susedných štátov: český prezident Václav Havel, rakúsky prezident Thomas Klestil, maďarský prezident Árpád Göncz a poľský prezident Lech Wałęsa. V ich krátkom rozhovore zazneli prísľuby úzkej spolupráce susediacich krajín v mene priateľstva a prosperity ľudí žijúcich v stredoeurópskom regióne.

Novému prezidentovi prišla zablahoželať aj 19-členná delegácia z jeho rodnej obce Ľubiša. Anna Hrínová z Ľubiše podľa archívnej správy TASR povedala: „Žiadny dar sme mu nepriniesli, odovzdali sme mu len kvety a zaželali dobré zdravie, pevné nervy, silu, trpezlivosť a dobrú spoluprácu s vedúcimi predstaviteľmi politických strán.“

 Referencie 

 Pozri aj 

 Voľba prezidenta Slovenskej republiky v roku 1993

Kováč, Michal
Kategória:Michal Kováč
Kategória:1993 na Slovensku